ችሎቱ በ27 የሙስና ወንጀል ተጠርጣሪ ግለሰቦች ላይ ከ8 እስከ 12 ቀናት የሚደርስ ተጨማሪ ቀጠሮ ሰጠ
የፌዴራል ከፍተኛ ፍርድ ቤት ልደታ ሁለተኛ ወንጀል ችሎት በሙስና ወንጀል ተጠርጥረው በፖሊስ ቁጥጥር ስር በዋሉ 27 ግለሰቦች ላይ ከ8 እስከ 12 ቀናት የሚደርስ ተጨማሪ ቀጠሮ ሰጠ።በቅርብ ቀናት በፖሊስ ቁጥጥር ስር የዋሉ ተጨማሪ ተጠርጣሪዎችን ጨምሮ በአራት መዝገቦች የተጠቃለሉ 27 ተጠርጣሪዎችን ጉዳይ ትናንት ተመልክቷል።በዕለቱ ጉዳያቸው ከታየው መካከል በአዲስ አበባ መንገዶች ባለስልጣንና በስኳር ኮርፖሬሽን ስር የነበሩ የመንግስት የስራ ኃላፊዎችና የግል ባለሃብቶች ይገኙበታል።ተጠርጣሪዎቹ ፍርድ ቤት በቀረቡበት ወቅት ተጨማሪ የምርመራ ጊዜ የጠየቀው ፖሊስ በእያንዳንዱ ተጠርጣሪ ላይ ዝርዝር የምርመራ ውጤት እንዲያቀርብ ችሎቱ ትዕዛዝ ሰጥቶት ነበር።ፖሊስም ከአሁን በፊት በእያንዳንዱ ተጠርጣሪ ላይ ያጣራቸውን መረጃዎችና የተጨማሪ  ምስክሮች ቃል መቀበሉን ጠቁሞ፤ የሰነድና የሰው ምስክር ማስረጃዎች ማሰባሰቡንም ገልጿል።የምርመራ ሂደቱ ከአዲስ አበባ በተጨማሪ በክልሎች መንግስታዊና መንግስታዊ ባልሆኑ ተቋማት የሰነድ፣የኤሌክትሮኒክስና የፎረንሲክ  ማስረጃዎችን በማሰባሰብ ምርመራ ማድረጉን ገልጿል።ፖሊስ ከወንጀሉ ውስብስብነት አኳያ ግን ቀሪ የምርመራ ጉዳዮች እንዳሉት ጠቅሶ፤ ተጠርጣሪዎች የሰውና የሰነድ ማስረጃዎችን ያሸሻሉ በማለት ተጨማሪ የ14 ቀናት የምርመራ ጊዜ እንዲሰጠውና በእስር እንዲቆዩ ጠይቋል።ጠበቆቻቸው በበኩላቸው አብዛኞቹ ተጠርጣሪዎች የተጠረጠሩበትን መስሪያ ቤት የለቀቁ መሆናቸውንና የሰነድ ማስረጃዎችን የማሸሽና የመሰወር ተጽዕኖ እንደማያደርጉ ተከራክረዋል።ፖሊስ ቀነ ቀጠሮ  በመጠየቅ፤ ተጠርጣሪዎች በእስር እንዲቆዩ በማድረግ የምርመራ ጊዜውን እያጓተተ ነው ሲሉ ጠበቆቻቸው የተከራከሩ ሲሆን የመስሪያ ቤቱ ሰራተኛ ያልሆኑ ተጠርጣሪዎችም በመንግስት ተቋማት ስር ያሉ የሰነድ ማስረጃዎችን የመሰወርም ሆነ የሰው ምስክሮችን የማሸሽ አቅም እንደሌላቸው ለችሎቱ አመልክተዋል።በተጨማሪም ፖሊስ በእያንዳንዱ ተጠርጣሪ ግለሰብ የተጠረጠረበትን ዝርዝር ጉዳይ ለችሎት እንዲያቀርብ የታዘዘውን የምርመራ ውጤት አለማቅረቡንም ተቃውመዋል።በዚህም ደንበኞቻቸው የዋስትና መብት ተሰጥቷቸው ጉዳያቸውን ውጭ ሆነው እንዲከታተሉ አመልክተዋል፤ ዋስትናው ውድቅ ከተደረገም የምርመራ ጊዜው እንዲያጥር ችሎቱን  ጠይቀዋል።መርማሪው ፖሊስ በበኩሉ፤ አብዛኞቹ ተጠርጣሪዎች ከፍተኛ የኃላፊነት ደረጃ ላይ እንደነበሩና በሚያስተዳድሯቸው መስሪያ ቤቶች ካሉ ሰራተኞች ጋር 'በቀጥታም ሆነ በተዘዋዋሪ ግንኙነት እንዳላቸው አረጋግጫለሁ፤ ሰነድ ይሰውራሉ፤ ምስክር ያሸሻሉ' በማለት የዋስትና ጥያቄው ውድቅ እንዲደረግ አመልክቷል።         የግራ ቀኙን ወገን ያዳመጠው ችሎት፤ የተጠርጣሪዎችን የዋስትና መብት ጥያቄ ውድቅ በማድረግ ፖሊስ የጠየቀውን ተጨማሪ የ14 ቀናት የምርመራ ጊዜ አይቶ  ብይን ሰጥቷል።ችሎቱ በቀድሞው የአዲስ አበባ መንገዶች ባለስልጣን ዋና ዳይሬክተር ኢንጂነር ፈቃደ ኃይሌ መዝገብ ስር ባሉ 3 ተጠረጣሪዎች ላይ ፖሊስ በተሰጠው ቀነ ቀጠሮ ያከናወናቸው ተግባራት ቢኖሩም ግን የምርመራ ትጋት ጉድለት አለበት በማለት ፖሊስ ከጠየቀው 14 ቀናት ውስጥ 10 ቀናትን ፈቅዷል።የመተሃራ ስኳር ፋብሪካ ዋና ስራ አስኪያጅ በነበሩት በአቶ ዘነበ ይማም መዝገብ ስር ባሉ 5 ተጠርጣሪዎች ላይ ደግሞ 8 ቀናትን ነው የፈቀደው።በሁለት መዝግብ ስር የተጠቃለሉ 19 የኦሞና የኢትዮጵያ ስኳር ኮርፖሬሽን የስራ ኃላፊዎች እንዲሁም የግል ባለሃብቶች ላይ 12 ቀናት ሰጥቷል።የጤና  ችግር ያለባቸውን ተጠርጣሪዎች ጉዳይ በተመለከተ ፖሊስ አስፈላጊውን ክትትል እንዲያደርግና ህክምና እንዲያገኙ ችሎቱ ትዕዛዝ አስተላልፏል። በተጠርጣሪ ቤተሰብ ቀለብ ችግር ሊያስከትሉ የሚችሉ የባንክ ሂሳብ እገዳዎችንም አጣርቶ እንዲለቅ ችሎቱ አዝዟል።በዚህም የስምንት ቀናት ቀጠሮ የተሰጣቸው ተጠርጣሪዎች ለነሐሴ 25 ይቀርባሉ።የ10 ቀናት ተለዋጭ ቀጠሮ የተሰጣቸው ተጠርጣሪዎች የሚቀርቡት ነሐሴ 27 ቀን ቢሆንም ዕለቱ ቅዳሜ ስለሚውል ጉዳያቸው ለሰኞ ማለትም ነሐሴ 29 ቀን 2009 እንዲታይ ወስኗል።በሌሎች መዝገቦች ስር ያሉ ተጠርጣሪዎች ከ12 ቀናት በኋላ ነሐሴ 29 ቀን 2009 ዓ.ም ነው የተቀጠሩት ።በቀጣይ ጉዳያቸውን ለመመልከትም ነሐሴ 25 እና 29 ቀን 2009 ዓ.ም ቀጠሮ ይዟል።ችሎቱ ከትናንት በስትያ በዋለው ችሎት የ26 የሙስና ወንጀል ተጠርጣሪ ግለሰቦችን ጉዳይ ተመልክቶ ለነሃሴ 29 ቀን 2009 ዓ.ም ተለዋጭ ቀጠሮ መስጠቱ ይታወሳል(ኢዜአ) ። 